**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**ĀRKĀRTAS DOMES SĒDES**

**PROTOKOLS**

Nr.8

2024. gada 13. maijā

Sēde sasaukta plkst. 16:00, tiešsaistē

Sēdi atklāj plkst. 16:00

Domes sēde ir atklāta.

Ierosinātā jautājuma steidzamības pamatojums – Pieteikšanās Lauku atbalsta dienesta administrētajā pasākumā "Zivju dzīvotņu kvalitātes uzlabošana" tika izsludināta 15.04.2024. ar iesniegšanas termiņu līdz 14.05.2024. Saskaņā ar Ministru kabineta 2024. gada 5. marta noteikumu Nr.156 "Valsts un Eiropas Savienības atbalsta piešķiršanas kārtība pasākumā "Zivju dzīvotņu kvalitātes uzlabošana"" 18.1.apakšpunktu viens no iesniedzamajiem dokumentiem ir institūcijas lēmums par dalību projektā un visām saistībām, kas attiecas uz projekta īstenošanu, norādot projekta  kopējās izmaksas un finansēšanas avotus. Līdz ar to nepieciešams Limbažu novada domes lēmums par dalību pasākumā līdz 14.05.2024., kad noslēdzas pirmās kārtas projektu iesniegšana.

**Darba kārtība:**

1. Par projekta "Dabiskā zivju ceļa izveide Aģē" iesniegšanu pasākumā "Zivju dzīvotņu kvalitātes uzlabošana".

Sēde notiek videokonferences režīmā tiešsaistē Webex platformā.

Sēdi translē tiešraidē Limbažu novada pašvaldības YouTube kontā:

<https://www.youtube.com/watch?v=jujKaFFbTco>

Sēdē tiek veikts audiovizuāls ieraksts.

**Sēdi vada:** Limbažu novada pašvaldības Domes priekšsēdētājs Dagnis Straubergs.

**Sēdi protokolē:** Limbažu novada pašvaldības Centrālās pārvaldes Dokumentu pārvaldības un klientu apkalpošanas nodaļas lietvede Dace Tauriņa.

**Sēdē piedalās deputāti:** Jānis Bakmanis, Māris Beļaunieks, Andris Garklāvs, Lija Jokste, Aigars Legzdiņš, Dāvis Melnalksnis, Kristaps Močāns, Rūdolfs Pelēkais, Jānis Remess, Dagnis Straubergs.

**Sēdē nepiedalās deputāti:** Valdis Možvillo (iemesls nav zināms), Arvīds Ozols (iemesls nav zināms), Ziedonis Rubezis (iemesls nav zināms), Regīna Tamane (slimības dēļ), Edmunds Zeidmanis (iemesls nav zināms).

**Sēdē piedalās:** Ainārs Liniņš, Andris Zunde, Antra Kamala, Artis Ārgalis, Edmunds Liepiņš, Ieva Mahte, Ilga Tiesnese, Ineta Cīrule, Inga Indriksone, Iveta Umule, Jana Lāce, Juris Graudiņš, Laura Siksaliete, (vārds uzvārds ([epasts)](mailto:linda.fibiga@lvgmc.lv)), Lāsma Liepiņa, Līga Viļčinska, Mareks Brauns, Raimonds Straume, Rasa Zeidmane, Sandra Paegle, Sandra Smiltniece, Santa Čingule.

**Lēmums Nr.328**

**1.**

**Par projekta "Dabiskā zivju ceļa izveide Aģē" iesniegšanu pasākumā "Zivju dzīvotņu kvalitātes uzlabošana"**

Ziņo Iveta Umule, debatēs piedalās Jānis Remess, Andris Garklāvs, Dagnis Straubergs,

Māris Beļaunieks, Jānis Bakmanis

2024. gada 15. aprīlī tika izsludināta pirmā kārta Lauku atbalsta dienesta administrētajā pasākumā "Zivju dzīvotņu kvalitātes uzlabošana". Pasākumā tiek atbalstītas darbības Daugavas, Gaujas, Lielupes un Ventas upes baseinu apgabalu apsaimniekošanas un plūdu riska pārvaldības plānos 2022.–2027. gadam identificētajos prioritārajos zivju migrācijas šķēršļos. Limbažu novadā šādi šķēršļi kopumā ir četri – Staiceles papīrfabrikas aizsprosta paliekas, Aģes hidroelektrostacijas (turpmāk - HES) aizsprosts un divi aizsprosti uz Glāžupes – Kalndzirnavu un Lejasdzirnavu dzirnavezeri.

VSIA “Latvijas Vides, ģeoloģijas un meteoroloģijas centrs” šobrīd īsteno Eiropas Komisijas LIFE Vides programmas līdzfinansētu projektu „Latvijas upju baseinu apsaimniekošanas plānu ieviešana laba virszemes ūdens stāvokļa sasniegšanai” (*LIFE GoodWater IP*), kura ietvaros tika padziļināti izpētīta Aģes upe un veikts monitorings. Izpētes laikā apkopota informācija gan par upju hidromorfoloģiskajiem raksturlielumiem, gan zivju faunu un ekoloģisko kvalitāti, gan arī tos ietekmējošajiem faktoriem. Izpētes rezultāti un projekta *LIFE GoodWater IP* ekspertu izstrādātie priekšlikumi ir iekļauti ziņojumā A5D1 “[Atskaite par izpētes darbu rezultātiem Aģē un Mergupē](http://goodwater.lv/wp-content/uploads/2021/02/A51_Atskaite_Mergupe_Age_FINAL2.pdf)”. *LIFE GoodWater IP* projekta gaitā veiktās izpētes liecina, ka Aģes upē un tās sateces baseina ūdenstecēs nārsto trīs ceļotājzivju sugas – lasis *Salmo salar*, taimiņš *Salmo trutta* un upes nēģis *Lampetea fluviatilis*. Visas trīs ir zivsaimnieciski nozīmīgas sugas. Lasis un taimiņš tiek iegūti rūpnieciskajā zvejā Baltijas jūrā un Rīgas līcī, savukārt upes nēģu zveja norisinās arī Aģes lejtecē. Vienlaikus visas trīs ir arī aizsargājamas sugas un iekļautas Ministru kabineta 2000. gada 14. novembra noteikumos Nr. 396 „Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu”, savukārt lasis un upes nēģis – arī Eiropas Padomes 1992. gada 21.maija Direktīvā 92/43/EEK par dabisko biotopu, savvaļas faunas un floras aizsardzību.

Kopš Teterlīču dzirnavu aizsprosta nojaukšanas Aģes dzirnavu HES aizsprosts ir visnozīmīgākais zivju migrācijas šķērslis Aģes sateces baseinā. Negatīvu ietekmi uz ceļotājzivju dabisko atražošanos atstāj ne tikai HES aizsprosta ietekme uz zivju migrāciju, bet arī tās ekspluatācijas ietekme uz upes caurplūdumu, kas pazemina HES tuvumā esošo ceļotājzivju nārsta un mazuļu attīstības vietu kvalitāti.

Viens no risinājumiem Aģes dzirnavu HES ietekmes mazināšanai uz upes ekoloģisko stāvokli, kā arī ceļotājzivju sugu migrācijas nodrošināšanai, ir uz tuvu dabiskiem risinājumiem balstīta (*semi-natural*) zivju ceļa izbūve, kas pēc iespējas tuvāk imitē dabiskas upju krāces un kuru izbūvē tiek izmantoti dabiskos apstākļos upēs sastopami izejmateriāli – laukakmeņi, oļi u.c., ievērojot noteiktus virsmas slīpuma un caurplūduma parametrus. Par pamatu zivju ceļa izveidei tiks izmantota koplietošanas novadgrāvju sistēma, šķērsojot ar caurteku Zvejniekciema ielu.

Zivju ceļa augšdaļa šķērso fiziskas personas īpašumā esošu teritoriju (kadastra Nr.66760150170), par kuras nodošanu pašvaldības lietošanā (ilgtermiņa nomā) ir saņemts zemes īpašnieka apstiprinājums. Saskaņā ar Ministru kabineta 2024. gada 5. marta noteikumu Nr.156 "Valsts un Eiropas Savienības atbalsta piešķiršanas kārtība pasākumā "Zivju dzīvotņu kvalitātes uzlabošana"" 17.5.apakšpunktu projektam nepieciešams pievienot zemesgrāmatā reģistrētu ilgtermiņa nomas līguma kopiju vai informāciju par zemesgrāmatā ierakstītām apbūves tiesībām vismaz uz septiņiem gadiem no projekta iesnieguma iesniegšanas dienas par nekustamo īpašumu, kurā, īstenojot projektu, paredzēts uzstādīt stacionāros pamatlīdzekļus.

Saskaņā ar Ministru kabineta 2024. gada 5. marta noteikumu Nr.156 "Valsts un Eiropas Savienības atbalsta piešķiršanas kārtība pasākumā "Zivju dzīvotņu kvalitātes uzlabošana"" 13.punktu publiskā atbalsta apmērs ir 100% no attiecināmām izmaksām. Saskaņā ar valsts zinātniskā institūta "Pārtikas drošības, dzīvnieku veselības un vides zinātniskais institūta "BIOR"" (turpmāk – institūts “BIOR”) tīmekļvietnē publicēto zivju migrācijas šķēršļu datu bāzi (<https://bior.lv/lv/par-mums/jaunumi/izstradata-zivju-migracijas-iespeju-atjaunosanas-datu-baze>) aptuvenās dabīgā zivju ceļa izveides pie Aģes HES izmaksas ir no 300 000 līdz 350 000 EUR (bez pievienotās vērtības nodokļa). Vēl attiecināmās izmaksās iekļautas divu institūta “BIOR” atzinumu, būvprojekta izstrādes, autoruzraudzības un būvuzraudzības izmaksas. Kopējās izmaksas ir 456 465,24 EUR (četri simti piecdesmit seši tūkstoši četri simti sešdesmit pieci *euro* un 24 centi).

Pamatojoties uz Pašvaldību likuma 4. panta pirmās daļas 20. punktu, 10. panta pirmās daļas 21. punktu, Ministru kabineta 2013.gada 29.oktobra noteikumu Nr. 1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” 2.punktu un 17.punktu, Ministru kabineta 2024. gada 5. marta noteikumu Nr.156 "Valsts un Eiropas Savienības atbalsta piešķiršanas kārtība pasākumā "Zivju dzīvotņu kvalitātes uzlabošana"" 18.1. apakšpunktu, **atklāti balsojot: PAR** – 10 deputāti (Jānis Bakmanis, Māris Beļaunieks, Andris Garklāvs, Lija Jokste, Aigars Legzdiņš, Dāvis Melnalksnis, Kristaps Močāns, Rūdolfs Pelēkais, Jānis Remess, Dagnis Straubergs), **PRET –** nav, **ATTURAS –** nav, Limbažu novada dome **NOLEMJ:**

1. Limbažu novada pašvaldības Centrālās pārvaldes Attīstības un projektu nodaļai sagatavot un iesniegt projekta “Dabiskā zivju ceļa izveide Aģē” iesniegumu pasākuma “Zivju dzīvotņu kvalitātes uzlabošana” pirmajā kārtā līdz 2024. gada 14. maijam.
2. Noteikt, ka projekta kopējās izmaksas ir 456 465,24 EUR (četri simti piecdesmit seši tūkstoši četri simti sešdesmit pieci *euro* un 24 centi), kas tiek segtas 100% no Eiropas Jūrlietu, zvejniecības un akvakultūras fonda.
3. Projekta atbalsta gadījumā un pēc iepirkuma procedūru veikšanas projekta priekšfinansējuma nodrošināšanai ņemt aizņēmumu Valsts kasē.
4. Limbažu novada pašvaldības Centrālās pārvaldes Nekustamā īpašuma un teritorijas plānojuma nodaļai slēgt zemes nomas līgumu par nekustamā īpašuma ar kadastra Nr.66760150170 daļas – zemes gabala 0,5 ha platībā nomu ar mērķi nomātā zeme gabalā veikt zivju ceļa (hidrotehniskās inženierbūves) izbūvi. Nomas maksu noteikt 6% (sešus procentus) no zemes gabala kadastrālās vērtības gadā. Nomas līguma termiņu noteikt 7 (septiņus) gadus no 2024. gada 14. maija. No nomas līguma izrietošās nomas tiesības nostiprināt zemesgrāmatā, nosakot, ka ar nomas tiesību nostiprināšanu zemesgrāmatā saistītās izmaksas sedz Limbažu novada pašvaldība.
5. Atbildīgo par lēmuma izpildi noteikt Limbažu novada pašvaldības Centrālās pārvaldes Attīstības un projekta nodaļu.
6. Uzdot Sabiedrisko attiecību nodaļai publicēt pašvaldības oficiālajā tīmekļvietnē Ministru kabineta 2013.gada 29.oktobra noteikumu Nr. 1191 “Kārtība, kādā publiska persona nomā nekustamo īpašumu no privātpersonas vai kapitālsabiedrības un publicē informāciju par nomātajiem un nomāt paredzētajiem nekustamajiem īpašumiem” 17.punktā minēto informāciju.
7. Kontroli par lēmuma izpildi uzdot veikt Limbažu novada pašvaldības izpilddirektoram.

Sēdi slēdz plkst. 16:24

Sēdes vadītājs D. Straubergs

Sēdes protokoliste D. Tauriņa

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU